Hdyž młody čłowjek dźensa hnydom njewě, kotry powołanski puć je za njeho prawy, ma wón na zbožo wjacore móžnosće, to wuslědźić. W Njebjelčicach je Aaron Schulz swój puć po wšěm zdaću namakał.
Njebjelčicy (mwe/SN). Drježdźanjan Aaron Schulz tuchwilu w Njebjelčanskej gmejnje dobrowólne ekologiske lěto wukonja. Po tym zo bě młodostny loni po abiturje pola firmy swoje dobrowólne lěto započał, rozhladowaše so za dalšim dźěłom. Při tym storči na drustwo Permagold, kotrež ma swoje sydło w Njebjelčicach. Mjez druhim wobhospodarja wone jako projekt permakulturnu plantažu, k čemuž słuša tež zwičnjenje biožiwidłow. „Wotewrjene wucho Njebjelčanskeho wjesnjanosty Tomaša Čornaka za nowe ideje we wobłuku agrarneho hospodarstwa a k wuhotowanju krajiny mje wabješe“, młody muž powěda. „Runje z teje přičiny sym tu, sym za nowe puće wotewrjeny.“
szl_Latn szl_Latn